b'\n_START_ARTICLE_\nStrukan kanava\n_START_PARAGRAPH_\nStrukan kanava sijaitsee Pyht\xc3\xa4\xc3\xa4ll\xc3\xa4 Kymijoen Pyht\xc3\xa4\xc3\xa4n haaran it\xc3\xa4rannalla Str\xc3\xa5kaforsin kosken kohdalla. Kanavassa on yksi sulku ja sen kautta kulkee venereitti Suomenlahdelta Pyht\xc3\xa4\xc3\xa4n kirkonkyl\xc3\xa4\xc3\xa4n. Strukan sulku on Suomen ainoa k\xc3\xa4yt\xc3\xb6ss\xc3\xa4 oleva, k\xc3\xa4sik\xc3\xa4ytt\xc3\xb6inen merisulku. Sulun pituus on 25 metri\xc3\xa4, leveys 8 metri\xc3\xa4 ja putouskorkeus 2 metri\xc3\xa4. Pyht\xc3\xa4\xc3\xa4lle kulkevan v\xc3\xa4yl\xc3\xa4n syv\xc3\xa4ys on v\xc3\xa4hint\xc3\xa4\xc3\xa4n 1,2 metri\xc3\xa4.\n_START_SECTION_\nHistoria\n_START_PARAGRAPH_\nStrukan kanavan sulku ja siihen liittyv\xc3\xa4 pato ovat valmistuneet vuonna 1903. Kanava ja siihen liittyv\xc3\xa4 vesireitti rakennettiin vuosina 1902\xe2\x80\x931905 ja sen tarkoituksena oli alun perin palvella vuonna 1902 valmistuneen Stockforsin puuhiomon kuljetuksia Kymijoen suussa sijainneelle Spjutsundin (Keih\xc3\xa4ssalmi) lastauspaikalle. Kanavan kautta kulki vuosina 1908\xe2\x80\x931923 Pyht\xc3\xa4\xc3\xa4n ja Kotkan v\xc3\xa4lill\xc3\xa4 liikenn\xc3\xb6inyt matkustajah\xc3\xb6yrylaiva. Sulku oli alun perin Stockforsin tehtaan hoidossa mutta vuodesta 1978 se on ollut Pyht\xc3\xa4\xc3\xa4n kunnan hoidossa. _NEWLINE_En\xc3\xa4\xc3\xa4 proomuliikennett\xc3\xa4 ei ole. My\xc3\xb6s s\xc3\xa4\xc3\xa4nn\xc3\xb6llinen reittiliikenne kirkonkyl\xc3\xa4lt\xc3\xa4 Pyht\xc3\xa4\xc3\xa4n Kaunissaareen on loppunut. Sulut ovat nyt veneilij\xc3\xb6iden k\xc3\xa4yt\xc3\xb6ss\xc3\xa4 itsepalveluperiaatteella.\n_START_SECTION_\nSulkujen k\xc3\xa4ytt\xc3\xb6\n_START_PARAGRAPH_\nMerelt\xc3\xa4 joelle tultaessa sulku ensin tarvittaessa tyhjennet\xc3\xa4\xc3\xa4n avaamalla alaportissa olevat veivattavat sulkuluukut. Kun sulku on tyhj\xc3\xa4, vene ajetaan sulkuun ja alaportti ja sen sulkuluukut suljetaan. Sulku t\xc3\xa4ytet\xc3\xa4\xc3\xa4n vedell\xc3\xa4 avaamalla vastavuoroisesti yl\xc3\xa4portin sulkuluukut. Veden noustua joen pinnan tasalle veneilij\xc3\xa4 p\xc3\xa4\xc3\xa4see jatkamaan matkaa avaamalla yl\xc3\xa4portin.'